

**REPUBLIKA HRVATSKA**

**PRIMORSKO-GORANSKA ŽUPANIJA**



**OPĆINA MATULJI**

**Općinsko vijeće**

***Z A P I S N I K***

***sa 36. sjednice Općinskog vijeća Općine Matulji održane***

***12.12.2024. godine u vijećnici Općine Matulji***

Sjednicu je u **17,00** sati otvorila **PREDSJEDNICA** Općinskog vijeća Općine Matulji, Iva Letina. Pozdravila je sve vijećnike i gosta Antonia Repanića.

**PREDSJEDNICA** Općinskog vijeća proziva vijećnike te utvrđuje da su:

**Sjednici nazočni sljedeći vijećnici:** Ivana Bratović, Gordana Galešić, Miljenko Hegeduš, Slobodan Juračić, Nevio Klarić, Iva Letina, Ivan Lipovac, Irena Lovrić, Vladan Mekterović, Sandro Pecman, Doris Stanić, Rajko Stanić i Eni Šebalj. Vijećnik Arsen Sušanj najavio je da će doći na sjednicu kasnije.

**Trenutno odsutni**: Bojan Šustar

**PREDSJEDNICA** Općinskog vijeća - konstatira da je došao vijećnik Arsen Sušanj te je sjednici Općinskog vijeća **prisutno 14 vijećnika (od ukupno 15 vijećnika**),te da će sve odluke donesene na sjednici biti pravovaljane.

**Sjednici Vijeća nazočni su:**

1. Općinski načelnik Općine Matulji, Vedran Kinkela
2. Zamjenik općinskog načelnika Općine Matulji, Eduard Baćić
3. Pročelnica Jedinstvenog upravnog odjela Općine Matulji, Irena Gauš,
4. Voditeljica Odsjeka za samoupravu i upravu, Smiljana Veselinović
5. Voditeljica odsjeka za proračun i financije, Andrea Brumnjak
6. Voditelj Odsjeka za komunalni sustav i prostorno planiranje, Ronald Puharić
7. Ugovoreni snimatelj Obrta RIF-MARKETING, Nikola Cvjetović
8. Viša savjetnica za poslove izvršnog i predstavničkog tijela, Diana Grbac Lazar

Za ovjerovitelje zapisnika **JEDNOGLASNO** su izabrani: **Slobodan Juračić i Ivan Lipovac.**

**PREDSJEDNICA** Općinskog vijeća poziva Općinskog načelnika da podnese Izvješće o aktivnostima između dvije sjednice.

**OPĆINSKI NAČELNIK** - daje kratak pregled aktualnosti za period od 08.11.2024. do 12.12. 2024. godine.

**PREDSJEDNICA** Općinskog vijeća poziva vijećnike na davanje komentara po Izvješću Općinskog načelnika.

**PREDSJEDNICA** Općinskog vijeća utvrđuje da se nitko od vijećnika nije javio za komentar te poziva vijećnike na postavljanje novih vijećničkih pitanja.

***Vijećnička pitanja:***

**PREDSJEDNICA** Općinskog vijeća – pitala je po kojem ključu se pozivaju gospodarstvenici na druženje s gospodarstvenicima, te da je to vijećnica Irena i lani pitala. Da li po veličini, da li po stranačkoj pripadnosti, jer jako puno ljudi nije dobilo pozivnicu.

**OPĆINSKI NAČELNIK** – odgovorio je da u Općini Matulji ima oko 1200 što poduzetnika, što obrtnika te da je pozvati sve nemoguće. Pozivaju se po uplaćenim sredstvima, odnosno po dobiti i po broju zaposlenih, po listi koja se dobije od FINA-e. Također se ispričao ukoliko je netko povrijeđen što možda nije pozvan.

**PREDSJEDNICA** Općinskog vijeća – pitala je da li su pozvani vlasnici TIBA, firma koja sad tamo posluje

**OPĆINSKI NAČELNIK** – odgovorio je da su bili pozvani i prisustvovali su druženju.

**PREDSJEDNICA** Općinskog vijeća – postavila je pitanje vezano za parking u Frančićima, da li ima novih informacija

**OPĆINSKI NAČELNIK** – odgovorio je da su imali sastanak sa vlasnikom privatnih čestica koje koriste neki od stanara tog naselja i on je ponudio uvjete pod kojima bi se zemljište pretvorilo u parking. Njegovi uvjeti se analiziraju, a istovremeno se radi na procjeni mogućnosti nekakvih alternativnih rješenja. Istaknuo je činjenicu da je to privatno vlasništvo jedne osobe, koju koriste ostale osobe i to je godinama tako. To je bilo vlasništvo GP Kvarner i ta osoba je to kupila i sad raspolaže s tim na način što smatra da je njemu najoportunije. Pokušavaju se naći rješenja koja bi zadovoljila sve aktere.

**NEVIO KLARIĆ** – rekao je da je dobio baš danas informaciju da se na području Brešca dovozio i palio građevinski otpad i da se opet to dovozi. Rekao je da se zna u kojoj je fazi prijašnja priča, ali je pitao da li postoje neke nove informacije o tome jer se očito ništa nije uspjelo spriječit.

**OPĆINSKI NAČELNIK** – pitao je koja je točno lokacija

**NEVIO KLARIĆ** – odgovorio je blizu škole

**OPĆINSKI** **NAČELNIK** – odgovorio je da nema novih informacija o tome, štoviše informacije koje je dobio je da trenutno nema nikakvih aktivnosti na toj lokaciji, ali će provjeriti u kojem je to statusu. Sve moguće službe i institucije u državi znaju za tu situaciju, pokrenute su aktivnosti od različitih službi.

**RAJKO STANIĆ** – postavio je pitanje vezano za parking kod zdravstvenog centra. Neophodno je važno da se za zaposlenike zdravstvenog centra osigura otraga parking, koji trenutno koriste svi, da li se može napraviti nekakva rampa ili ključ, da služi svrsi i da je samo za zaposlenike. Isto tako, stvara se problem prednjeg parkinga, za pacijente, postao je cjelodnevno parkiralište za izletnike, pronalaženja, čekanja. Da li se i to može nekako riješiti. Drugo pitanje za zdravstveni centar, vezano za navodni dolazak još nekih ordinacija, vezano za preseljenje iz Opatije. Da li je to pod ingerencijom Općine, da li se to dogovara sa Domom zdravlja, tko sve dolazi, da li su svi dogovoreni ili je to još u tijeku dogovora?

**OPĆINSKI NAČELNIK**- odgovorio je što se tiče prvog pitanja, radi se na tome da se nađe rješenje koje bi bilo prihvatljivo, da se nađu kriteriji i model kako bi to funkcioniralo. Radi se i na mogućnosti alternative, pogotovo za pacijente da se na toj lokaciji ili negdje u blizini poveća broj parkirnih mjesta. Što se tiče zdravstvenog centra, na razini Doma zdravlja PGŽ zbog zatvaranja, odnosno rekonstrukcije doma u Opatiji, za one ordinacije koje su pod Domom zdravlja se razgovaralo međusobno da u suprotne smjene dođu doktori koji se ne mogu smjestiti na neke alternativne lokacije. Trenutno nema službenu informaciju tko bi mogao doći, ali razgovori su vođeni između Doma zdravlja i pojedinih ordinacija.

**RAJKO STANIĆ** – zamolio je za hitnoću rješavanja barem parkinga iza, da se prestanu parkirati neki drugi te da se stavi rampa.

**ENI ŠEBALJ** – rekla je da je jedna mama, Vesna Vlah, predstavnica školskog odbora u Matuljima, na početku školske godine donijela vozni red da se uskladi sa početkom i završetkom škole. Djeca čekaju pola sata i više na autobus pa su molili ako je moguće za 15 minuta da autobus krene iz Rijeke ranije, jer to bi djeci puno značilo, pogotovo u zimskom periodu. Već je kraj školske godine, ali barem da se to proba riješiti za početak drugog polugodišta. U dva navrata je to donosila, ali ako treba još će jedanput dostaviti. Traži informaciju na slijedećem vijeću, ako je moguće to uskladiti.

**IVANA BRATOVIĆ** – pitala je da li je odgovoreno MO Rupa na mail od 14.11. vezano za društveni dom i autobusnu stanicu. Drugo pitanje je vezano za Šapjane, mail je poslan zamjeniku načelnika 31.08., 13.09. pa 07.10. vezano za stepenište koje ide kroz selo prema igralištu, poslana je i skica. Kros motori svaki vikend idu kroz selo i po tim stepenicama, i stepenice su već sve oronule zbog toga.

**OPĆINSKI NAČELNIK** – odgovorio je da će se provjerit te odgovoriti.

**SANDRO PECMAN** – postavio je 1. pitanje – u kojoj je fazi planirana nerazvrstana cesta, spoj od županijske ceste do škole Brešca, jer skica koju je vidio je vrlo diskutabilna i misli da ako je takva pripremljena za dozvolu da bi je trebalo korigirati.

**OPĆINSKI NAČELNIK** - upitao je s koje strane

**SANDRO PECMAN** – odgovorio je s donje strane, županijska prema školi, kraći potez. Prema skici koju je vidio, ulazi u privatne okućnice, preko bazena, a s druge strane gdje je praktički neizgrađeno ne dira. Misli da bi to trebalo malo provjeriti i iskorigirati. Postavio je 2. pitanje - da li je netko u Radnoj zoni Mali Brgud, preko puta Petra pana bio vidjeti radnje koje se tamo događaju, da li je sve čisto ili nije, da li je to za komunalno redarstvo ili nešto više.

**OPĆINSKI NAČELNIK** – što se tiče nerazvrstane ceste, s donje strane je na snazi DPU i cesta se ne može pomaknuti ni 10 cm jer je DPU izdefinirao točan izgled te prometnice. DPU se može mijenjati.

**SANDRO PECMAN** – ja sam predstavnik Odbora za prostorno planiranje i predlažem da se ide u izmjenu DPU.

**OPĆINSKI NAČELNIK** – odgovorio je da može, nema problema. Do sada se radilo po DPU jer je to jedini važeći dokument koji je bio, kroz proračun se ta cesta provlači već nekoliko vremena, bilo je izmjena i dopuna projekta, novelacija, katastarske izmjere. Sad smo došli do faze da je taj projekt napravljen, bit će primjedbi ako hoće, i naravno nakon toga ako se izmjeni DPU u bilo kojem obliku, sve to što je napravljeno će se napraviti drugačije. DPU je taj koji priječi izmjenu tog projekta. Za drugo pitanje ćemo provjeriti pa će se odgovoriti.

**SMILJANA VESELINOVIĆ** – ovo vijeće je donijelo set odluka pa tako i Odluku o izmjeni DPU-a društvenih sadržaja Brešca tako da se po toj odluci uz suglasnost Vijeća može započeti postupak izmjene DPU-a.

**SANDRO PECMAN** – realno te podloge koje se dobiju ne vide razradu projekta i da li nekome ulazi u okućnicu. Nemojmo napraviti štetu dok ona nije napravljena, manje će koštati izmjena DPU-a nego cesta onako kako je projektirana.

**SLOBODAN JURAČIĆ** – replika – bolje je ići u izmjenu DPU-a i odbacit cestu nego nastaviti.

**IVANA BRATOVIĆ** – pitala je što je poduzeto vezano za kontejnere koji niču u šumi uz cestu prema Lipi

**OPĆINSKI NAČELNIK**- odgovorio je da će se danas kroz Odluku o agrotehničkim mjerama to poduzeti, komunalni redari su već bili na nekoliko lokacija

**IVAN LIPOVAC** – pitao je da li ima kakvih pomaka vezano za jednosmjernu ulicu koja bi trebala biti između crkve i vrtića, da li su riješeni imovinsko pravni odnosi.

**OPĆINSKI NAČELNIK** – odgovorio je da što se tiče 43. istarske divizije kao ceste, potrajalo je neko vrijeme dok se napravila deklasifikacija, dok nije postala nerazvrstana cesta, iako službenog akta još nema, Županijska uprava za ceste nju više tako ne vodi. Napravljene su određene korekcije projekta i do kraja mjeseca bi trebala ići van nabava za izvođenje radova, tako da se očekuje slijedeće godine potpisivanje ugovora s izvođačima i radovi. Već se govorilo na vijeću da izdavanje dozvola bilo kakve razine traje puno više nego što bi trebalo trajati i puno više nego što mi očekujemo. Puno puta je bilo to kroz medije i na županijskim skupštinama detektirano kao jedan od većih problema razvoja javnog i privatnog sektora i ishođenje tih dozvola jako dugo traje. Slijedeće godine bi konačno trebali započeti ti radovi.

**PREDSJEDNICA** Općinskog vijeća – konstatira da se više nitko od vijećnika nije javio za postavljanje vijećničkih pitanja te se prelazi na **usvajanje zapisnika s 35. sjednice Općinskog vijeća.**

Konstatira da u Poslovničkom roku nije bilo dostavljenih primjedbi na isti, te daje Zapisnik sa 35. sjednice Općinskog vijeća na glasanje.

**OPĆINSKO VIJEĆE** je sa **14 glasova ZA (JEDNOGLASNO)** usvojilo **zapisnik sa 35. sjednice Općinskog vijeća.**

**PREDSJEDNICA** Općinskog vijeća – iznosi da je dana 2. prosinca 2024. godine dostavljen dnevni red 36. sjednice, a dana 5. prosinca i dopuna dnevnog reda. Na predloženi dnevni red vijećnik Nevio Klarić dao je prigovor u roku utvrđenom Poslovnikom. Navedeni prigovor odnosi se na skidanje točke dnevnog reda 11. Prijedlog Strategije upravljanja imovinom u vlasništvu Općine Matulji u razdoblju od 2025. do 2031. godine. Navedeni prigovor nije sukladan odredbi članka 63. stavak 3. Poslovnika prema kojoj se pisani prigovor može podnijeti ako predsjednik Vijeća ne uvrsti određenu točku u prijedlog dnevnog reda.

Sukladno članku 63. stavku 5. Poslovnika Općinskog vijeća Općine Matulji predloženi Dnevni red smatra se utvrđenim jer podneseni prigovor nije sukladan članku 63. Poslovnika. Slijedom toga daje na glasanje sljedeći dnevni red:

***Dnevni red***

1. **Prijedlog Proračuna Općine Matulji za 2025. godinu i projekcija za 2026. i 2027. godinu**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš i Voditeljica Odsjeka za proračun i financije Andrea Brumnjak

1. **Prijedlog Odluke o izvršavanju Proračuna Općine Matulji za 2025. godinu**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš i Voditeljica Odsjeka za proračun i financije Andrea Brumnjak

1. **Prijedlog Programa utroška sredstava šumskog doprinosa u 2025. godini**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš i Voditeljica Odsjeka za proračun i financije Andrea Brumnjak

1. **Prijedlog Programa korištenja sredstava naknade za zadržavanje nezakonito izgrađenih zgrada u 2025. godini**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš i Voditeljica Odsjeka za proračun i financije Andrea Brumnjak

1. **Prijedlog Programa korištenja sredstava naknade za promjenu namjene poljoprivrednog zemljišta u 2025. godini**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš i Voditeljica Odsjeka za proračun i financije Andrea Brumnjak

1. **Prijedlog Programa građenja komunalne infrastrukture za 2025. godinu**

Izvjestitelji: Općinski načelnik Vedran Kinkela, Voditelj Odsjeka za komunalni sustav i prostorno planiranje Ronald Puharić

1. **Prijedlog Programa održavanja komunalne infrastrukture za 2025. godinu**

Izvjestitelji: Općinski načelnik Vedran Kinkela, Voditelj Odsjeka za komunalni sustav i prostorno planiranje Ronald Puharić

1. **Prijedlog Plana djelovanja Općine Matulji u području prirodnih nepogoda u 2025. godini**

Izvjestitelji: Zamjenik općinskog načelnika Eduard Baćić i Voditeljica Odsjeka za samoupravu i upravu Smiljana Veselinović

1. **Prijedlog Odluke o privremenoj zabrani izvođenja radova u 2025. godini**

Izvjestitelji: Općinski načelnik Vedran Kinkela i Voditeljica Odsjeka za samoupravu i upravu Smiljana Veselinović

1. **Prijedlog Odluke o izmjenama i dopunama Odluke o agrotehničkim mjerama i mjerama za uređivanje i održavanje poljoprivrednih rudina**

Izvjestitelji: Zamjenik općinskog načelnika Eduard Baćić i Voditeljica Odsjeka za samoupravu i upravu Smiljana Veselinović

1. **Prijedlog Strategije upravljanja imovinom Općine Matulji u razdoblju od 2025. do 2031. godine**

Izvjestitelji: Općinski načelnik Vedran Kinkela, Voditeljica odsjeka za samoupravu i upravu Smiljana Veselinović, predstavnik izrađivača Strategije

1. **Prijedlog Odluke o prodaji k.č. 359 k.o. Matulji,**

Izvjestitelji: Općinski načelnik Vedran Kinkela, Voditeljica odsjeka za samoupravu i upravu Smiljana Veselinović

1. **Prijedlog Odluke o skidanju statusa javnog dobra sa k.č. 11897 k.o. Brgud**

Izvjestitelji: Općinski načelnik Vedran Kinkela, Voditeljica odsjeka za samoupravu i upravu Smiljana Veselinović

1. **Prijedlog Programa javnih potreba u sportu Općine Matulji u 2025. godini**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš

1. **Prijedlog Programa javnih potreba u kulturi Općine Matulji u 2025. godini**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš

1. **Prijedlog Programa javnih potreba u predškolskom odgoju i obrazovanju te skrbi o djeci predškolske dobi u 2025. godini**

Izvjestitelji Općinski načelnik Vedran Kinkela, Pročelnica Jedinstvenog upravnog odjela Irena Gauš

1. **Prijedlog Odluke o ukidanju statusa javnog dobra na dijelu k.č. 3749/1 k.o. Lipa**

Izvjestitelj Predsjednik Odbora za poslovni prostor, stambene poslove i imovinsko pravna pitanja Vladan Mekterović

**PREDSJEDNICA** Općinskog vijeća **konstatira da je Općinsko Vijeće sa 13 glasova ZA i 1 glasom PROTIV prihvatilo Dnevni red.**

***AD-1.* *Prijedlog Proračuna Općine Matulji za 2025. godinu i projekcija za 2026. i 2027. godinu***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost.

Na prijedlog akta pristigli su u poslovničkom roku amandmani Predsjednice Ive Letine i vijećnika Nevia Klarića te je pozvala načelnika da se očituje o amandmanima.

**OPĆINSKI NAČELNIK** – očitovao se o podnesenim amandmanima kako slijedi. Podnositelj amandmana – vijećnik Nevio Klarić -Amandman 1., kojim se traži povećanje sredstava za Program 2005 Sport, Aktivnost A200502 Manifestacije i projekti u iznosu 1.350,00 eura za pomoć pri održavanju manifestacija i projekata sportskih klubova s područja Općine Matulji, uz smanjenje sredstava za Program 1001 Predstavničko tijelo - Općinsko vijeće, Aktivnost A100105 Savjet mladih, ne prihvaća se.

Obrazloženje: člankom 22. Zakona o savjetima mladih („Narodne novine“ broj 41/14 i 83/23) propisano je da su jedinice lokalne samouprave obvezne osigurati financijska sredstva za rad i program rada savjeta mladih. Također, sredstva za održavanje manifestacija i projekata sportskih klubova planirana su na drugoj stavci proračuna za koju se u prijedlogu proračuna predlaže povećanje za 14% odnosno oko 20.0000 eura u odnosu na 2024. godinu.

Podnositelj amandmana – vijećnik Nevio Klarić - Amandman 2., kojim se traži povećanje sredstava za Program 2011 Gospodarstvo, Aktivnost A201102 Subvencije poduzetnicima i Aktivnost A201106 Promocija poduzetništvu u iznosu 36.000,00 eura za dodatne stimulacije poduzetnika i promicanje poduzetništva, uz smanjenje sredstava za Program 2004 Kultura, Aktivnost A200412 Kulturni programi i projekti, ne prihvaća se.

Obrazloženje: proračunom Općine Matulji za 2024. godinu planirano su značajno viša sredstva za subvencije poduzetnicima u odnosu na 2023. godinu te je tijekom 2024. godine dodijeljeno značajno više pojedinačnih subvencija u odnosu na ranije godine. S obzirom na izvršenje navedene stavke, procijenjeno je da će planirani iznos za 2025. godinu, koji je dodatno povećan u odnosu na 2024. godinu, biti dovoljan za navedenu namjenu. Također, predlaže se smanjenje stavke koja se odnosi na planirane donacije udrugama u kulturi putem javnog poziva, što nije prihvatljivo.

Podnositelj amandmana – vijećnik Nevio Klarić - Amandman 3., kojim se traži povećanje sredstava za Program 1003 Mjesni odbor Pasjak, Program 1004 Mjesni odbor Šapjane, Program 1005 Mjesni odbor Mune, Program 1006 Mjesni odbor Žejane i Program 1007 Mjesni odbor - ostali, i to za Aktivnosti Rashodi poslovanja u iznosu 30.000,00 eura, uz smanjenje sredstava za Program 2014 Program održavanja komunalne infrastrukture, Aktivnost A201404 Održavanje nerazvrstanih cesta, ne prihvaća se.

Obrazloženje: kako je i navedeno u obrazloženju amandmana člankom 57. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17 i 98/19 i 144/20) propisano je da se mjesni odbor osniva kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana, a isto je propisano i Statutom Općine Matulji. Također, Statutom je propisano da se Programom rada mjesnog odbora utvrđuju zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju zadovoljavanja lokalnih potreba građana u oblasti zdravstva, socijalne skrbi, kulture, sporta i drugih lokalnih potreba na svom području.

Drugim riječima mjesni odbori osnovani su s ciljem sudjelovanja u odlučivanju, u što se redovno i uključuju te mogu provoditi konkretne manje aktivnosti prema potrebama mještana.

Stoga se u proračunu za mjesne odbore planiraju sredstva za provođenje navedenih aktivnosti, dok „značajnije projekte“ mjesni odbori ne smiju sami provoditi.

Također, predlaže se smanjenje stavke koja se odnosi na planirano redovno i pojačano održavanje nerazvrstanih cesta prema prijedlogu Programa održavanja komunalne infrastrukture, što nije prihvatljivo.

Podnositelj amandmana – vijećnik Nevio Klarić - Amandman 4., kojim se traži povećanje sredstava za Program 1003 Mjesni odbor Pasjak, Program 1004 Mjesni odbor Šapjane, Program 1005 Mjesni odbor Mune, Program 1006 Mjesni odbor Žejane i Program 1007 Mjesni odbor - ostali, i to za Aktivnosti Rashodi poslovanja u iznosu 30.000,00 eura, uz smanjenje sredstava za Program 2017 Upravljanje imovinom, Aktivnost A201706 Održavanje nekretnina općine, ne prihvaća se.

Obrazloženje: kako je i navedeno u obrazloženju amandmana člankom 57. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17 i 98/19 i 144/20) propisano je da se mjesni odbor osniva kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana, a isto je propisano i Statutom Općine Matulji. Također, Statutom je propisano da se Programom rada mjesnog odbora utvrđuju zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju zadovoljavanja lokalnih potreba građana u oblasti zdravstva, socijalne skrbi, kulture, sporta i drugih lokalnih potreba na svom području.

Drugim riječima mjesni odbori osnovani su s ciljem sudjelovanja u odlučivanju, u što se redovno i uključuju te mogu provoditi konkretne manje aktivnosti prema potrebama mještana.

Stoga se u proračunu za mjesne odbore planiraju sredstva za provođenje navedenih aktivnosti, dok „značajnije projekte“ mjesni odbori ne smiju sami provoditi.

Također, predlaže se smanjenje stavke koja se odnosi na planirano tekuće investicijsko održavanje nekretnina, što nije prihvatljivo.

Podnositelj amandmana – vijećnik Nevio Klarić - Amandman 5., kojim se traži povećanje sredstava za Program 2010 Javni prijevoz, (Aktivnost nije navedena) u iznosu 20.000,00 eura za izradu studije potencijalnih alternativnih rješenja, uz smanjenje sredstava za Program 2014 Program održavanja komunalne infrastrukture, Aktivnost A201405 Održavanje nerazvrstanih cesta, ne prihvaća se.

Obrazloženje: općina Matulji je temeljem Odluke Općinskog vijeća Općine Matulji iz 2016. godine ušla u vlasničku strukturu Komunalnog društva Autotrolej d.o.o. te sukladno tome sudjeluje u plaćanju subvencije za obavljanje komunalnog prijevoza putnika na području Općine Matulji. Alternativno rješenje koje ne uključuje Autotrolej trenutno nije moguće zbog kompleksnosti javnog prijevoza kao takvog, također zbog povezanosti naših linija sa drugim JLS-ima, ali isto i pravna problematika postojećeg PSO ugovora koji je potpisan između svih jedinica lokalne samouprave te Autotroleja je još uvijek aktivan i na snazi.

Obzirom da se amandmanom predlaže smanjenje stavke koja se odnosi na planirano redovno i pojačano održavanje nerazvrstanih cesta prema prijedlogu Programa održavanja komunalne infrastrukture, isto nije prihvatljivo.

Podnositelj amandmana – vijećnik Nevio Klarić - Amandman 6., kojim se traži povećanje sredstava za Program 2010 Javni prijevoz, (Aktivnost nije navedena) u iznosu 20.000,00 eura za izradu studije potencijalnih alternativnih rješenja, uz smanjenje sredstava za Program 2014 Program održavanja komunalne infrastrukture, Aktivnost A201409 Održavanje javnih zelenih površina, ne prihvaća se.

Obrazloženje:Općina Matulji je temeljem Odluke Općinskog vijeća Općine Matulji iz 2016. godine ušla u vlasničku strukturu Komunalnog društva Autotrolej d.o.o. te sukladno tome sudjeluje u plaćanju subvencije za obavljanje komunalnog prijevoza putnika na području Općine Matulji. Obzirom da se amandmanom predlaže smanjenje stavke koja se odnosi na planirano održavanje javnih zelenih površina te održavanje igrališta prema prijedlogu Programa održavanja komunalne infrastrukture, a u kojem je planirana obnova dječjeg igrališta Jankovićev dolac te interpolacija i modernizacija javne rasvjete na sportskim igralištima, smatra se neprihvatljivim.

Podnositelj amandmana – predsjednica Općinskog vijeća Iva Letina - Amandman 1., kojim se traži preraspodjela sredstava u Programu 2015 Program građenja komunalne infrastrukture, Kapitalni projekt K201505 Javne zelene površine u iznosu 40.000,00 eura i Kapitalni projekt K201507 Građevine i uređaji javne namjene u iznosu od 30.000,00 eura za izradu i postavljanje Spomenika Domovinskom ratu i hrvatskim braniteljima, djelomično se prihvaća.

Obrazloženje:u amandmanu koji je priložen uz sam proračun, određena financijska sredstva od 2.000 € unutar programa Građenja su planirana za projektnu dokumentaciju za tu namjenu.

**PREDSJEDNICA** Općinskog vijeća poziva vijećnika Nevia Klarića da se izjasni o očitovanju Načelnika na njegove amandmane.

**NEVIO KLARIĆ** – rekao je da će ukratko objasniti svaki amandman - 1. amandman – načelnik je rekao da se za sport odvaja za 20.000 € više nego što se u prošlim proračunima izdvajalo. To je odlično, ali upao mu je u oko nesrazmjer kako se za kulturu odvaja skoro pola milijuna €, a za sport 340.000 € odnosno 30 % manje. Prihvaća očitovanje te povlači amandman. 2. amandman – prihvaća očitovanje i povlači amandmane. 3. i 4. amandman – i dalje smatra, i to je više puta na ovom Vijeću pričao, da ovakav ustroj mjesnih odbora je potpuno nefunkcionalan, njihov rad na koncu bude bezvrijedan, ako uopće postoji. U prosjeku mjesni odbori imaju 200 € mjesečno na raspolaganju, a 4 mjesna odbora imaju 67 € mjesečno, kad se odbije 20% od tih sredstava za reprezentaciju, ne zna da li mjesni odbori mogu išta napraviti. Što se tiče komunikacije, mnogi mjesni odbori su rekli da odgovore ne dobivaju ili dobivaju vrlo površne i ne znaju što bi sa time. Rekao je da kad smo kod odgovora, nikad nije dobio odgovor koliko je točno realiziranih projekata od onoga što su mjesni odbori dužni dostaviti općini prije koncipiranja proračuna. Ne prihvaća očitovanje te traži glasanje za ove amandmane. 5. i 6. amandman – što se tiče Autotroleja, spomenuo je recentne događaje - osigurati će se rast plaća zaposlenicima i to za 20 % od 01.01. i za dodatnih 5% od 01.06., sam gradonačelnik Rijeke je izjavio da će doći do rasta cijene usluga, a to znači da će i naši sumještani plaćati veću cijenu za manju ili jednaku kvalitetu iste. U svibnju je ovdje predložio jedan akt, neobavezujući, o traženju alternative za bolji ustroj javnog prijevoza što nije bilo prihvaćeno pod zaključkom da treba provesti studiju. Sad je tražio sredstva za tu studiju i s obzirom da amandman nije prihvaćen, traži glasanje za ove amandmane.

**OPĆINSKI NAČELNIK** – s obzirom da se proizvoljno barata brojkama želi objasniti da je u Programu javnih potreba u kulturi Općine Matulji planirano 95.000 €, ova stavka kultura kao kumulativno obuhvaća rad knjižnice, Muzej u Lipi, sredstva za Advent, Karneval i Ljetne večeri. Kada govorimo o sportu, sredstva se kanaliziraju kroz Zajednicu sportskih udruga u ukupnom iznosu od 155.000 €, te članice Zajednice za svoje aktivnosti barataju sa cifrom od 155.000 € i iskoordinirana je sa njihovim članovima i sa upravnim vijećem Zajednice. Povećanje je u kulturi isto značajno u odnosu na sredstva koja su lani planirana.

Također želi objasniti i e-mail koji je zaprimljen od strane vijećnice Ivane Bratović, a koji nema formalno pravnu formu, već se može shvatiti kao komentar na Proračun. Forma amandmana je da se preuzme odgovornost da se predloži neki projekt, ali i da se preuzme odgovornost kome će se ta sredstva skinuti, bila ta sredstva manja ili veća. Što se tiče navoda koji su u tom mailu izrečeni, ne slaže se s njima. Želi iznijeti par podataka, tj. istaknuti nekoliko većih projekata koji su planirani: energetska obnova škole Brešca u iznosu od 2,2 milijuna €, koja su sredstva planirana za 2024.g. i prebacuju se u 2025., zatim cesta Brešca – Groblje Brešca, cesta unutar poslovne zone Miklavija, za koju su u slijedećoj godini osigurana sredstva za gradnju, cesta u poslovnoj zoni Mučići koju smo prijavili na natječaj u iznosu od 1,1 milijuna €, rotor Mučići koji se projektira zajedno sa Hrvatskim cestama, dječje igralište Rupa – Lipa. Ima još raznoraznih priprema projekata kojih je popriličan broj. Činjenica je da se puno toga projektira, a realizacija ovisi o ishođenju dozvola. Još imamo i Brce koje je bilo u proračunu i ta sredstva će se prebaciti u 2025.g. prilikom prvog rebalansa. Tako da činjenica da se ne ulaže u gornji kraj, granica razgraničenja je uvijek sporna, nije točna. Isto tako imamo u Proračunu više različitih odjeljaka kroz koje se ti projekti provode, nije samo pitanje Programa građenja već i nekih drugih stavki, npr. energetska obnova škole Brešca je planirana u programu Upravljanje imovinom i teška je 2,2 milijuna € pa misli da te stavke ne stoje. Također je amandmanom na proračun izdvojio 15.000 € na stavku groblje Rupa za izradu potrebne projektne dokumentacije odnosno istraživanja koja se moraju provesti.

**IVANA BRATOVIĆ** – zanima ju zašto je izbačeno Brce, zašto mora ići na rebalans i zašto nije uvršteno odmah u proračun za 2025.g.

**OPĆINSKI NAČELNIK** – odgovorio je zato što je bilo planirano u 2024.g. i samo će se prenijeti sredstva u novi proračun, tj. da se ne bi planiralo duplo.

**IVANA BRATOVIĆ** – prihvatila je odgovor, ali traži da se s time ubrza jer i Voditeljica Odsjeka za samoupravu i upravu zna kakvi su problemi u Brcima. Da sama mora na privatnoj bazi moliti ljude za izbore jer se inače izbori ne bi imali gdje održati. Rekla je da zna što je htio prijašnji mjesni odbor, ali sada je novi i oni žele nešto drugo. A što se tiče investicija u 5 sela gornjega kraja, zadovoljna je da se obnavlja škola Brešca, ali osim groblja Rupa koje je sada uvršteno, nema nikakvog drugog projekta. Rekla je da igralište Lipa -Rupa je u redu, ali apsolutno nije nijedna cesta i ništa drugo napravljeno.

**OPĆINSKI NAČELNIK** – odgovorio je da nije znao da razgraničenje gornjeg kraja znači tih 5 sela, pa će ubuduće znati na kojih 5 sela ili naselja će se skoncentrirati. Mislio je da je škola Brešca bitna za svih. Što se tiče doma Brce, 2 godine su razgovarali sa prijašnjim mjesnim odborom u jednom smjeru, uložila su se određena sredstva, a kad je došao novi mjesni odbor rekli su da to ne valja i da ide sve nanovo. Gospođa je ponudila svoju nekretninu koja se ne koristi, bili su tamo i statičari i građevinar, između ostalog, koji su rekli da nažalost ta nekretnina, koja je spojena s njezinom kućom i to je određeni problem, je u toliko lošem stanju da je prvi prijedlog kompletno rušenje te nekretnine, nema rekonstrukcije, nego je riječ o ozbiljnom zahvatu, prije svega je prijedlog rušenje tog objekta i nakon toga izgradnja novog objekta. A kroz prostorni plan je propisano kakav mora biti taj objekt.

**PREDSJEDNICA** Općinskog vijeća – rekla je da koliko je upoznata, krenulo se sa kontejnerom s čime su bili zadovoljni, pa smo sada završili na kući.

**OPĆINSKI NAČELNIK** – odgovorio je da se kontejner ne smije postaviti, kontejnere se miče.

**PREDSJEDNICA** Općinskog vijeća – rekla je da je mislila na montažni objekt, koji je vrlo brzo izvediv i realiziran.

**OPĆINSKI NAČELNIK**- odgovorio je da je novi mjesni odbor odustao od te ideje

**PREDSJEDNICA** Općinskog vijeća – rekla je da je novi mjesni odbor spreman na pregovore, ali da to ne traje ni 4 ni 8 niti 12 godina.

Nadalje je rekla za svoj amandman, koji je podnijela za izradu i postavljanje spomenika domovinskom ratu i hrvatskim braniteljima, svaka čast udruzi i svaka čast spomeniku na groblju, ali smatra da bi naši hrvatski branitelji trebali imati dostojanstven spomenik na dostojanstvenom mjestu, ne na groblju, gdje bi se mogli obilježiti praznici, blagdani i spomendani hrvatskim braniteljima. Zato je predložila, procjena troškova je 65.000 €, u proračunu je već 4 godine 2.000 € za izradu projektne dokumentacije i nije se krenulo niti sa jednim slovom, i dalje je 2.000 € i naredne 4 godine će tako stajati. Rekla je da izgradnja spomenika nije izgradnja hale ili škole, jedan spomenik se izgradi u vrlo kratko vrijeme te da se 4 godine već propustilo, a uz 2.000 € za projektnu dokumentaciju će se propustiti i naredne 4 godine. I dalje stoji pri amandmanu, sredstva bi trebala biti preraspoređena iz Kapitalnih projekata javnih zelenih površina i dijela sredstava namijenjenih za građevine i uređaje javne namjene.

**OPĆINSKI NAČELNIK** – odgovorio je da što se tiče prijedloga da se sredstva skine sa javnih zelenih površina, tu se skida sa sredstava koja su predviđena za izgradnju, odnosno rekonstrukciju dječjeg igrališta u Jankovićevom dolcu te za modernizaciju i interpolaciju javne rasvjete tamo gdje je nema, na sportskim igralištima diljem Općine Matulji.

**SLOBODAN JURAČIĆ** – rekao je da kao branitelj i dragovoljac Domovinskog rata podržava riječ o spomeniku svima nama. Međutim, pita čija je procjena da je trošak postavljanja spomenika 65.000 € kojeg nitko nije vidio. Dogovorili su se da će angažirati na području Općine Matulji puno utjecajnih i jakih umjetnika i kipara, s kojima bi trebalo porazgovarati, da se vidi kakav spomenik Općina želi. Istaknuo je da nije protiv postavljanja spomenika. S druge strane, Općina Matulji što se domovinskog rata tiče, nažalost u 9. mjesecu nije bilo nikoga od vijećnika osim njega i načelnika. U Općini Matulji je u 9. mj. 1991.g. bio obučni centar Zbora narodne garde. Nešto što se u Hrvatskoj ne može nitko pohvaliti. Općina Matulji je tu priču zapustila. Prošle godine je organizirano okupljanje još uvijek dobrog dijela živih sudionika te priče 1991. g. Kad su još avioni bili u Puli, u Munama na području Općine Matulji, je bio artiljerijski obučni centar Zbora narodne garde sa haubicama, protuzračnim topovima i minobacačima od 60 do 120 mm. To je priča o ljudima, koji su to radili ovdje. To nisu bili samo ljudi iz Matulja, iz Rijeke iz Primorsko-goranske županije, to su bili ljudi iz cijele Hrvatske, bojovnici koji su nakon toga iz Muna odlazili od Vukovara do Dalmacije, svugdje.

**PREDSJEDNICA** Općinskog vijeća – odgovorila je da tim više, njima bi bilo drago da imaju spomenik.

**SLOBODAN JURAČIĆ** – ponovio je da je za to da Općina Matulji ima jedno spomen obilježje Domovinskom ratu, ali ne da ulijeću u njega, kojih 70.000€.

**PREDSJEDNICA** Općinskog vijeća – pitala je tko je napravio procjenu za 2.000 € za projekt

**SLOBODAN JURAČIĆ** – odgovorio je da je 2.000 € za ljude koji će reći i dati prijedlog gdje, što i kad.

**PREDSJEDNICA** općinskog vijeća – otvorila je raspravu po ovoj točki dnevnog reda.

**MILJENKO HEGEDUŠ** – rekao je da u proračunu postoji stavka za Dječji vrtić Rukavac, a vijećnici nisu vidjeli ni skicu ni prezentaciju projekta. Upitao je kada počinju radovi da tom projektu. Isto pitanje je i za Hangar Matulji. Zanima ga kada će se nešto više znati o tome.

**OPĆINSKI NAČELNIK** – odgovorio je što se tiče vrtića u Rukavcu, trenutno se pripremaju troškovnici za javnu nabavu, koja bi trebala biti u 12. ili u 01. mjesecu vani i kroz par mjeseci, ukoliko sve bude kako spada, bi trebali početi radovi na tom projektu, koji bi trebali biti gotovi unutar 2025.g. Što se tiče Doma Hangar, trenutno se projektira, još nema ničega što bi se moglo pokazati. Kada budu nekakvi radovi ili kada budu glavni projekti došli do neke faze gotovosti, onda će se po potrebi uključiti i Općinsko vijeće.

**ENI ŠEBALJ** – pitala je kada će biti prezentacija projekta

**OPĆINSKI NAČELNIK** – pitao je prezentacija kojega projekta

**ENI ŠEBALJ** – odgovorila je vrtića Rukavac

**OPĆINSKI** **NAČELNIK** – odgovorio je da će prezentacija vrtića Rukavac biti kada bude provedena nabava, pred zaključenje ugovora s izvođačem.

**SANDRO PECMAN** – rekao je da nije predao niti jedan amandman jer mu se ne da slušati kako se amandmani ne prihvaćaju. A drugi razlog je kad je nešto u Proračunu, bitna je realizacija, tako da imamo puno toga što se stavilo u Proračun, sad je nabrojeno 7 ili 8 projekata koji se prenose iz prošle godine u ovu, pa koliko je izgledno da će se nešto konkretno napraviti u tom Proračunu. Općenito je složen proračun koji neke stvari niti ne precizira, npr. dječja igrališta, piše Jankovićev dolac. Ima Općina malo više dječjih igrališta, Jankovićev dolac je najljepše igralište u Općini i šire. A Općina ima igrališta koja nemaju niti rasvjetu, niti imaju asfalt kako treba, niti imaju sprave. Rekao je da Općina ima sprave u Domu Permani, na kojeg smo zaboravili u ovom proračunu, koje stoje tamo već 10, 15 godina. Bilo bi dobro obuhvatiti i neka druga igrališta, ako se spomenulo Jankovićev dolac, moglo se konkretizirati i koja su ta druga igrališta, tako je za sportske udruge i za sve ostalo. Misli da se može i konkretnije obuhvatiti i ostale dijelove Općine, ako se obuhvaća i centralne. Volio bi da, kad se slaže Proračun, da se strateški razvoji za Općinu dogovaraju na radnim sastancima, koordinacijama, pa da se tamo vidi što bi bilo najbolje i u kojem smjeru želi Općina ići. Na tim sastancima će se 5 strateških programa raspraviti izvan sjednice Vijeća, jer na vijeću je već kasno. Volio bi kad bi Vijeće sudjelovalo u slaganju proračuna izvan 15 dana koliko dobiju materijale prije same sjednice.

**OPĆINSKI NAČELNIK** – odgovorio je da što se tiče dječjih igrališta, smatra da je napravljen popriličan iskorak u odnosu što je bilo prije, jer svake godine se otvori minimalno jedno dječje igralište, a nada se da će se ove godine ili slijedeće dva, to su: Bregi kompletno novo igralište, malo u Matuljima kompletno novo, Principi kompletno novo i rekonstrukcija Jušići i sada Rupa – Lipa. Za slijedeću se planira na Kaliću ili na nekoj drugoj lokaciji u suradnji sa mjesnim odborom. Ukupno je 7 novih igrališta te imovinsko pravno se riješilo igrališta Brešca i Rukavac. Svake godine se uloži stotinjak tisuća eura u igrališta kroz izgradnju i još se uloži dodatno u igrališta kroz održavanje. Naravno, puno njih ima određene imovinsko-pravne probleme i bremena iz prošlih vremena koja se pokušavaju riješiti brzinom i znanjem koje imamo. Proračun je težak koliko je težak, ima nekoliko kapitalnih projekata u razno raznim fazama i za sva su planirana određena sredstva. Rijetko kad će se postići konsenzus oko svega toga, ali vjeruje da će biti kvalitetne rasprave o većini njih.

**SANDRO PECMAN** – što se tiče kapitalnih, strateških projekata, čuli smo sada stav, oni su odlučeni kako su odlučeni i nema smisla ni raspravljati o njima. Što se tiče igrališta, za pohvalu je da se uređuju i sve što je nabrojano je istina, međutim sad se vraća opet u centar Matulja za urediti igralište, a ima ih još neuređenih. Može se staviti u Matulje nekoliko sprava, ali ima igrališta gdje ima puno djece, a nemaju niti jednu spravu postavljenu od strane Općine Matulji. Ima postavljenih sprava na odgovornost roditelja, ali smatra da bi Općina trebala napraviti igralište djeci, gdje se vidi da je potrebno. Konkretno govori za igralište Brgud, tamo bude po 30 ili 40 djece odjednom, tamo su sprave koje su išle u otpis kad se uređivao vrtić na Brgudu. Slijedeće je vidio da je na programu održavanja groblja planirano u Proračunu 80.000€, a u Programu 74.000€.

**ANDREA BRUMNJAK**- odgovorila je da je amandman napravljen.

**OPĆINSKI NAČELNIK** – odgovorio je da konkretno što se tiče Brguda, to je jedno od onih problematičnih igrališta što se tiče imovinsko-pravnog statusa. U veljači ili ožujku su pokrenute odluke na vijeću da će kroz uris komunalne infrastrukture, koje su omogućile izmjene Zakona iz 2018. ili 2019.g., to riješiti. Tek su pred mjesec dana za Rukavac i Brešca proveli uris koji će omogućiti određene investicije u ta igrališta, govorimo o pojačanom održavanju. Dodatan problem kod Brguda je upis Republike Hrvatske koji je najproblematičniji za riješiti, ali i tamo se razmišlja da se kroz uris riješe imovinsko pravni problemi, a kasnije da se napravi cjelokupna rekonstrukcija igrališta.

**PREDSJEDNICA** Općinskog vijeća – rekla je da ju žalosti što imaju prijedlog proračuna Općine Matulji za 2025. godinu, a da se raspravlja o igralištima umjesto o kapitalnim projektima, ne raspravljaju o radnim zonama, o etapama izgradnje vrtića, škola. Žao joj je da su dovedeni u fazu da su najveći projekti dječja igrališta.

**ENI ŠEBALJ** – izjavila je da je isto razmišljala kao i Sandro Pecman, da li raspravljati ili ne, činjenica je da u ovom Proračunu nije bilo niti, kao što se nekad imalo obrazloženja proračuna, a kamoli da se raspravljalo o bilo kakvim stavkama. Kad slušamo ovaj Proračun, sve ono što je načelnik nabrojao, ima dojam kao da je to poruka po 4. put za redom „Evo, krećemo, samo što nismo“, a zapravo 4 godine nema nikakve realizacije. Kao što govori Predsjednica vijeća, dječja igrališta su tekuće stvari koje se rješavaju usput, nama su bitni kapitalni projekti koji zapravo u realizaciji 4. godinu za redom nemamo, možemo pred izbore položiti nekakav kamen temeljac, ali da će imati nekakav rezultat, nećemo. Drago joj je da se krenulo sa vrtićem Rukavac, 3 milijuna se financira iz kredita, 1 milijun iz Fondova, i to se dobilo pred 3 godine ili 4. Rekla je da izračunaju koliko su ti radovi u te 3 godine porasli, i zato što se nije na vrijeme startalo, koliko se sredstava izgubilo kroz to vrijeme i koliko bi se manje mogli zadužiti. Isto tako i ceste, 2021.g. se dignulo kredit u iznosu od 2,6 milijuna, u 4 godine je napravljeno možda 400 m ceste, ako je napravljeno više, neka ju demantiraju i pokažu gdje su te ceste. U 4 godine nije napravljen niti jedan kapitalni projekt i to je ono što je loše. Zanima ju što je sa stanogradnjom za mlade, što je sa domom za umirovljenike jer sve to ne vidi u ovom proračunu.

**OPĆINSKI NAČELNIK** – odgovorio je da su kapitalni projekti vidljivi u proračunu. Dječji vrtić Rukavac je prvi planirani objekt vrtića koji je napravljen nakon glavnog objekta, za koji znaju kada je napravljen. Sve ostalo su bile rekonstrukcije, renoviranja i kao što je bilo u Domu Rukavac, pokušaji nalaženja najboljih rješenja. Ovo će biti prvi planirani takav objekt koji će se izgraditi u Rukavcu i koji će primiti 96 djece. Što se tiče stanogradnje za mlade, tu su naišli na problem budući je lokacija koja je bila planirana za tu stanogradnju imovinsko-pravno neriješena i dan danas je imovinsko-pravno neriješena. Zašto ih je to zateklo je pitanje za nekog drugog. Što se tiče doma za umirovljenike, Općina je potpisnik sa Županijom i 5 drugih jedinica lokalne samouprave u projektu izgradnje doma za starije i nemoćne u Klani, odnosno Dom prsten. A što se tiče projekta koji je bio zamišljen u prostoru bivše ambulante u Jušićima, nažalost unazad nekoliko godina su se toliko pooštrili propisi protupožarstva, a i što se tiče samih takvih objekata, da je procjena projektanta da lokacija ne odgovara potrebama općine kao što je Općina Matulji i procjena projektanta je da se razmišlja o nekoj alternativnoj lokaciji. Rekao je da su svi projekti navedeni u proračunu, brzina ishođenja dozvola i rješavanja imovinsko-pravnih i drugih stvari je boljka ne samo općine nego i cijele države i županije. To je prepoznato od svih, ne samo od njega ili vijećnika, tako da se na razini države radi na zakonskim izmjenama kako bi se pogotovo objekti u javnom sektoru mogli graditi brže i jednostavnije i da se lokalnim jedinicama omogući da kvalitetnije mogu provoditi svoje proračune. Dao je još jednu informaciju, Općina je pred nekoliko mjeseci dobila lokacijsku dozvolu za rekonstrukciju jedne prometnice nakon 6 godina i 11 mjeseci. Rekao je da se vijećnici zapitaju, kad Općina ima 20-tak projekata u nekoj fazi razvoja, što znači 6 godina i 11 mjeseci za izdavanje lokacijske dozvole.

**ENI ŠEBALJ** – rekla je da ne vjeruje da u 4 godine nije bio niti jedan projekt, te da li je moguće da svaki projekt ima nekakvu boljku. Smatra da to nije moguće, svi gradovi i općine u okolici imaju nekakve projekte, nekakve realizacije, ova općina ima realizaciju 0. Smatra da nije moguće da se u 4 godine nije moglo ništa napraviti. To je brzina. Prijedlog da se uvrste neka sredstva za običan spomenik, rečeno je da treba raspisati natječaj. Treba najprije napraviti procjenu, planirati sredstva pa onda raspisati natječaj. Ono što ostane od sredstava će se rebalansom preraspodijeliti na nešto drugo.

**PREDSJEDNICA** Općinskog vijeća pitala je da li ima još netko za raspravu. Nitko se nije javio za raspravu pa je pozvala Općinskog načelnika da obrazloži amandmane koji su dostavljeni u dodatnim materijalima za sjednicu.

**OPĆINSKI NAČELNIK** – materijale ste dobili pa će samo ukratko pročitati. Amandman 1 - u Prijedlogu Proračuna Općine Matulji za 2025. godinu i projekcija za 2026. i 2027. godinu u članku 1. točka II. Posebni dio, tablica oznake Rashodi i izdaci prema programskoj klasifikaciji, izvorima financiranja i ekonomskoj klasifikaciji mijenja se prema tablici u privitku. Amandman 2 - u Prijedlogu Proračuna Općine Matulji za 2025. godinu i projekcija za 2026. i 2027. godinu u članku 1. točka II. Posebni dio mijenja se u dijelu Rashodi i izdaci prema programskoj klasifikaciji, izvorima financiranja i ekonomskoj klasifikaciji prema tablici u privitku. Amandman 3 - U Prijedlogu Proračuna Općine Matulji za 2025. godinu i projekcija za 2026. i 2027. godinu u članku 1. točka II. Posebni dio mijenja se u dijelu Rashodi i izdaci prema programskoj klasifikaciji, izvorima financiranja i ekonomskoj klasifikaciji kako slijedi, tu je riječ o 15.000 € koje se raspodjeljuje na kapitalni projekt Groblja i krematoriji za izradu projektne dokumentacije za groblje Rupa.

**VLADAN MEKTEROVIĆ** – predlaže u ime kluba vijećnika pauzu.

**PREDSJEDNICA** Općinskog vijeća je prihvatila prijedlog.

Sjednica općinskog vijeća je pauzirana u 18,30.

Sjednica općinskog vijeća se nastavlja u 18,52.

**PREDSJEDNICA** Općinskog vijeća je nastavila sa sjednicom. Upitala je Eni Šebalj da li Nevio Klarić treba ponovno objasniti svoje amandmane.

**ENI** **ŠEBALJ** – rekla je neka objasni.

**NEVIO** **KLARIĆ** – rekao je da nakon obrazloženja načelnika povlači 1. i 2. amandman. Za 3. i 4. amandman te 5. i 6. amandman traži glasanje.

**PREDSJEDNICA** Općinskog vijeća je stavila amandman br. 3 vijećnika Nevia Klarića na glasanje.

**OPĆINSKO VIJEĆE sa 7 glasova ZA i 7 glasova PROTIV nije prihvatilo amandman br. 3 vijećnika Nevia Klarića.**

**PREDSJEDNICA** Općinskog vijeća je stavila amandman br. 4 vijećnika Nevia Klarića na glasanje.

**OPĆINSKO VIJEĆE sa 7 glasova ZA i 7 glasova PROTIV nije prihvatilo amandman br. 4 vijećnika Nevia Klarića.**

**PREDSJEDNICA** Općinskog vijeća je stavila amandman br. 5 vijećnika Nevia Klarića na glasanje.

**OPĆINSKO VIJEĆE sa 1 glasom ZA i 13 glasova PROTIV nije prihvatilo amandman br. 5 vijećnika Nevia Klarića.**

**PREDSJEDNICA** Općinskog vijeća je stavila amandman br. 6 vijećnika Nevia Klarića na glasanje.

**OPĆINSKO VIJEĆE sa 1 glasom ZA i 13 glasova PROTIV nije prihvatilo amandman br. 6 vijećnika Nevia Klarića.**

**PREDSJEDNICA** Općinskog vijeća je stavila svoj amandman br. 1 na glasanje.

**OPĆINSKO VIJEĆE je sa 14 glasova ZA (JEDNOGLASNO) prihvatilo amandman br. 1 Predsjednice Općinskog vijeća Ive Letine.**

**PREDSJEDNICA** Općinskog vijećadaje prijedlog Proračuna Općine Matulji za 2025. godinu i projekcije za 2026. i 2027. godinu zajedno sa amandmanima na glasanje.

**OPĆINSKO VIJEĆE je sa 11 glasova ZA i 3 glasa SUZDRŽAN donijelo Proračun Općine Matulji za 2025. godinu i projekcije za 2026. i 2027. godinu sa amandmanima.**

***AD-2.* Prijedlog Odluke o izvršavanju Proračuna Općine Matulji za 2025. godinu**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Odluke o izvršavanju Proračuna Općine Matulji za 2025. godinu na glasanje.

**OPĆINSKO VIJEĆE je sa 11 glasova ZA i 3 glasa SUZDRŽAN donijelo Odluku o izvršavanju Proračuna Općine Matulji za 2025. godinu.**

***AD-3.* Prijedlog Programa utroška sredstava šumskog doprinosa u 2025. godini**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Programa utroška sredstava šumskog doprinosa u 2025. godini na glasanje.

**OPĆINSKO VIJEĆE je sa 13 glasova ZA i 1 glasom SUZDRŽAN donijelo Program utroška sredstava šumskog doprinosa u 2025. godini.**

***AD-4.* Prijedlog Programa korištenja sredstava naknade za zadržavanje nezakonito izgrađenih zgrada u 2025. godini**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Programa korištenja sredstava naknade za zadržavanje nezakonito izgrađenih zgrada u 2025. godini.

**OPĆINSKO VIJEĆE je sa 13 glasova ZA i 1 glasom SUZDRŽAN donijelo Program korištenja sredstava naknade za zadržavanje nezakonito izgrađenih zgrada u 2025. godini.**

***AD-5*. Prijedlog Programa korištenja sredstava naknade za promjenu namjene poljoprivrednog zemljišta u 2025. godini**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Programa korištenja sredstava naknade za promjenu namjene poljoprivrednog zemljišta u 2025. godini na glasanje.

**OPĆINSKO VIJEĆE je sa 13 glasova ZA i 1 glasom SUZDRŽAN donijelo Program korištenja sredstava naknade za promjenu namjene poljoprivrednog zemljišta u 2025. godini**

**AD-6. Prijedlog Programa građenja komunalne infrastrukture za 2025. godinu**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za komunalno gospodarstvo, zaštitu i spašavanje te zaštitu okoliša. Također konstatira da je načelnik u dodatnim materijalima za sjednicu dostavio amandman te ga poziva da obrazloži podneseni amandman.

**OPĆINSKI NAČELNIK** – objasnio je da se u tablici u članku 2. za vrstu komunalne infrastrukture Javne zelene površine iznos smanjuje za 15.000,00 eura te iznosi 85.000,00 eura. U izvorima financiranja Komunalni doprinos smanjuje se za 15.000,00 eura te iznosi 21.840,00 eura. Za vrstu komunalne infrastrukture Groblja i krematoriji iznos se povećava za 15.000,00 eura te iznosi 25.000,00 eura. U izvorima financiranja Komunalni doprinos povećava se za 15.000,00 eura te iznosi 21.000,00 eura.

**PREDSJEDNICA** Općinskog vijeća je otvorila raspravu.

**RAJKO** **STANIĆ** – rekao je da je na početku sjednice bilo vijećničko pitanje o cesti Brešca- groblje i o donjoj ŽUC-u prema proširenju na D8 i onda je bio odgovor da je UPU stavljen van snage. Nekolicina mještana je protiv te izgradnje, priča se da će morati biti izvlaštenja. Sama cesta Brešca – groblje Brešca ima smisla ako postoji ŽUC-ova cesta na koju se ova cesta spaja. Sama ta cesta prema crkvi i groblju baš i nema smisla. Lani je bilo rezervirano 60.000 € za otkup zemljišta, a ove godine je 120.000 €, a 30.000 € za projektnu dokumentaciju. A ŽUC-ova nije nigdje ni u planu. Smatra da bi ŽUC-ova cesta trebala biti puno prije napravljena. Pita da li se stvarno žuri s tim ili će se razmatrati mišljenje mjesnog odbora i mještana.

**OPĆINSKI NAČELNIK** – odgovorio je koja prometnica će biti prije, a koja će biti kasnije i da li ima smisla ulagati, te da je ovo Vijeće u više navrata potvrdilo kroz program građenja i kroz proračun ovu prometnicu. Njegov prijedlog je ovakav, ako smatraju da treba nešto izmijeniti, neka to i predlože.

**SANDRO PECMAN** – rekao je da mu se ne sviđa taj stav jer ako su ukazali na problematiku, trebalo bi biti odgovor da će se vidjeti što je stvarno stanje na terenu, da li ima smisla ili nema smisla i da se ide gradit po nečemu što je već izgrađeno. Još uvijek šteta nije napravljena i smatra da bi trebalo svakako sagledati da li ići u otkup terena za Županijsku lokalnu cestu do škole Brešca. Samo jedan segment te ceste je upitan, to je dio cijelog tog projekta. Jasno mu je da su podržavanjem proračuna podržali i stavku otkupa zemljišta, ali Proračun ne znači i realizacija, pa prije same realizacije bi trebalo razmisliti da li ići u otkup tih zemljišta ili ne. On je osobno mišljenja da ne bi trebalo ići u otkup.

**ENI ŠEBALJ** – postavila je pitanje Ronaldu Puhariću koliko je u posljednje 4 godine novozaposlenih u komunalnom resoru i za što.

**RONALD PUHARIĆ** – odgovorio je da su 2 komunalna redara koja su bila zaposlena na određeno, zaposleni trajno, 1 djelatnik je otišao u penziju i na njegovo radno mjesto su sistematizirana još 3. Izvorni komunalni je bio sa 3 ljudi, sada ih ima 8.

**ENI ŠEBALJ** – rekla je da nam to sve govori, izvorno 3, a sada ih je 8, znači 5 razlike, a realizacija, oni kapitalni objekti, gotovo da nemamo. Čemu toliko novozaposlenih, a realizacija, u odnosu na prije, daleko lošija. Toliko je zanimljiv naš Proračun, da uopće nema medija i da nema Nikole, nitko ne bi znao za Proračun Općine Matulji.

**PREDSJEDNICA** Općinskog vijeća konstatira da se više nitko nije javio za raspravu te daje prijedlog Programa građenja komunalne infrastrukture za 2025. godinu sa amandmanom na glasanje.

**OPĆINSKO VIJEĆE je sa 10 glasova ZA i 4 glasa SUZDRŽAN donijelo Program građenja komunalne infrastrukture za 2025. godinu sa amandmanom.**

**AD-7. Prijedlog Programa održavanja komunalne infrastrukture za 2025. godinu**

**PREDSJEDNICA** **Općinskog** **vijeća** konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za komunalno gospodarstvo, zaštitu i spašavanje te zaštitu okoliša, otvara raspravu te s obzirom da se nitko nije javio za raspravu daje prijedlog Programa održavanja komunalne infrastrukture za 2025. godinu na glasanje.

**OPĆINSKO VIJEĆE je sa 11 glasova ZA i 3 glasa SUZDRŽAN donijelo Program održavanja komunalne infrastrukture za 2025. godinu.**

**AD-8. Prijedlog Plana djelovanja Općine Matulji u području prirodnih nepogoda u 2025. godini**

**PREDSJEDNICA** **Općinskog** **vijeća** konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za komunalno gospodarstvo, zaštitu i spašavanje te zaštitu okoliša, otvara raspravu te s obzirom da se nitko nije javio za raspravu daje prijedlog Plana djelovanja Općine Matulji u području prirodnih nepogoda u 2025. godini na glasanje.

**OPĆINSKO VIJEĆE je sa 14 glasova ZA (JEDNOGLASNO) donijelo Plan djelovanja Općine Matulji u području prirodnih nepogoda u 2025. godini.**

***AD-9*. Prijedlog Odluke o privremenoj zabrani izvođenja radova u 2025. godini**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za komunalno gospodarstvo, zaštitu i spašavanje te zaštitu okoliša.

Na prijedlog akta pristigao je u poslovničkom roku amandman vijećnika Ivana Lipovca te je konstatirala da se načelnik očitovao o njemu i ne prihvaća ga te otvara raspravu.

**SLOBODAN JURAČIĆ** – rekao je da je Općina Matulji općina koja je okrenuta poduzetništvu i gospodarstvu, a ne turizmu. Ova odluka je isključivo u funkciji turizma. Građevinske firme koje u ovu Općinu i Proračun donose daleko više nego turistička infrastruktura, činjenica je da ne mogu raditi po cijeloj obali i ako mi zabranimo radove, 2 mjeseca neće moći raditi. Rekao je da će kao i prošle godine glasati protiv ove odluke jer smatra da velikom turističkom projektu Općine Matulji, tih nekoliko investicija i radova neće smetati.

**ENI ŠEBALJ** – rekla je da je danas dobila poziv od 2 osobe koji su najveći izvođači građevinskih radova, a to su Jukičić i Štemberger. Rekli su da je gospodin Jukičić bio u Općini i razgovarao sa zamjenikom načelnika i da je zamjenik načelnika izjavio da je to prijedlog Eni Šebalj. Zamolila je da ne budu neprofesionalni i da ako ne zna pojasniti odluku, neka ih upute na izrađivača odluke, na nekoga tko zna pojasniti odluku o zabrani radova. Kad se prošlo kroz cijelu odluku, ljudi su se složili jer na području Općine Matulji, 01.07.-30.08. imamo zabranu radova ne na području cijele Općine nego samo u naseljima koja imaju kapacitet više od 30 postelja. U Odluci piše koja su to naselja. Na polovici Općine još uvijek se može raditi i ljudi su se složili, 2 mjeseca mogu raditi na polovici Općine Matulji, a mjesec dana koriste godišnji odmor. Činjenica je da sve naše susjedne Općine imaju zabranu radova, a ostaviti sve naše ljude koji se bave turizmom na milost i nemilost, a ima ih 300-tinjak, ti ljudi su digli kredite, uložili su svoju imovinu da bi mogli iznajmljivat. Pogotovo ljudi koji ostaju u nekim dijelovima naše Općine koji su manje naseljeni, tu vide izvor prihoda. Smatra da je Općini u interesu da kuće u Općini Matulji budu lijepo uređene, da mještani Općine ostaju u Općini živjeti, da ne moraju ići van. I sad zbog ta 2 mjeseca u kojima imamo zabranu radova, mi ćemo izglasati da nema zabrane radova. Rekla je da ako pikamer ruši ispred kuće, slijedeće godine neće doći turisti, a recenzije su u istom trenutku loše. Rekla je da ti ljudi isto uplaćuju u proračun Općine Matulji, zar ćemo protiv naših mještana koji su sami uložili i našli izvor prihoda da ostanu živjeti na području naše Općine. Ostalo je u odluci polovica Općine da ljudi mogu izvoditi radove. Smatra da im to nije u interesu i da to nikome ne ide u prilog.

**PREDSJEDNICA** Općinskog vijeća – nadovezala se i rekla da prošle godine kad nije donesena Odluka o zabrani radova, dobila je jako puno poziva kao Predsjednica vijeća od iznajmljivača koji su bili ogorčeni s time što nema zabrane i doslovno su joj puštali na telefon pikamere u 7 ujutro da čuje kako to izgleda.

**ENI ŠEBALJ** – primjer gospodina Jelačića u Brgudu, prošle godine su mu pikameri radili ispred kuće. Sigurno su ti ljudi otišli i napisali recenzije i pitanje kakva će mu ove godine biti popunjenost kapaciteta.

**SANDRO PECMAN** – rekao je da su to pojedinačne lokacije gdje se radi. Nekakve infrastrukturne radove od važnosti, ova Odluka ne obuhvaća. Ako će se raditi vodovod, kanalizacija ili cesta od javnog značaja, ova Odluka to ne obuhvaća, može se graditi i bez obzira na to turisti će doći na prašinu.

**EDUARD BAĆIĆ**- rekao je da ako nešto mrzi, mrzi kad netko laže. Gospodin Jukičić je bio u Općini i razgovarali su o tome i otvorili su pitanje da li će biti donesena Odluka ili ne. Pitao je zašto se ne bi dozvolili radovi 8,00-16,00 sati jer su u tom momentu turisti na moru. Primio ga je na brzinu, 15 minuta prije nego je otišao prema Rijeci, a o Eni Šebalj nije bilo govora. Bilo je govora na koji način će glasati vijećnici, rekao je da ne zna jer da se lani predložila vrlo slična odluka i nije donesena.

**VLADAN MEKTEROVIĆ** – rekao je da smatra da još uvijek, uz svo poštovanje spram ljudi koji se bave turizmom, velika većina sredstava u Proračun dolazi od strane obrtnika i firmi. Ta 2 mjeseca se nama čini, kad gledamo odluku, da to prođe tik tak, ali iz vlastitog iskustva zna da ako netko ide nešto privatno raditi, ili ako netko radi kao firma, ta 2 ljetna mjeseca mogu biti presudna da se upravo u ta 2 mjeseca neke stvari odrade, u dosadašnjem dijelu godine i kasnijem dijelu godine ne možete odraditi. Oduzimati pravo ljudima da u ta 2 mjeseca ipak mogu raditi, smatra da ne bi bilo u redu. Tim više što se ne radi samo o firmama koji se bave tom djelatnošću nego se ova odluka referirala i na obične građane kad žele dignuti kat kuće ili žele napraviti nekakav iskop. Kada će to napraviti, ako ne ljeti kada uzme godišnji. Rekao je da zato što razumije iznajmljivače, neće glasati protiv Odluku, ali neće glasati za Odluku.

**PREDSJEDNICA** Općinskog vijeća – rekla je da je Vladan rekao da građevinari rade ta 2 mjeseca, ali isto tako i iznajmljivači iznajmljuju ta 2 mjeseca te da oni pokušavaju ta 2 mjeseca nadoknaditi investiciju.

**VLADAN MEKTEROVIĆ** - rekao je da kao što je rekao Sandro Pecman znamo koga ovdje ograničavamo, ali jedan određeni dio tih poslova, pikamera, iskopa, buke, prašine, pogotovo što se tiče cesta, ovime ne preveniramo. Stvari koje su od interesa za državu ili nekog šireg interesa ovamo ne spadaju. Na temelju ove odluke će se jedan mali dio tih radova spriječiti, ali će se napraviti popriličan problem ljudima i firmama koje se s time bave.

**RAJKO STANIĆ** – rekao je da ne zna da li se ta Odluka mora danas donijeti, da li se može promijeniti ili se može mikrolokacijski gledati. Za Bregi može shvatiti da pikamer smeta, ali u Mučićima ne zna gdje je tih 30 kreveta. Da li se može to preformulirati, ako zatraži iznajmljivač koji je u krugu od 200-500 m, ako se može javiti komunalnom redaru da mu smeta pa da se obustave ti radove, ako postoji takva priča.

**PREDSJEDNICA** Općinskog vijeća – pročitala je članak 2 Odluke: „Pod građevinskim radovima koji se u smislu ove Odluke ograničavaju ili zabranjuju smatraju se svi građevinski radovi koji se odnose na zemljane radove i izgradnju konstrukcije sljedećih vrsta građevina: stambene, poslovne, stambeno-poslovne, jednostavne građevine, građevine javne i društvene namjene i infrastrukturne građevine.” To je čista gradnja, rekonstrukcija je dozvoljena.

**RAJKO STANIĆ**- pitao je da li se može gledati mikrolokacijski, znači na manje krugove odrediti. Na početku Brguda je Jelačić i onda slijedećih 5 kilometara nema iznajmljivača, a zabrana je za cijeli Brgud.

**SMILJANA VESELINOVIĆ** – odgovorila je da po statistici Turističke zajednice općine Matulji tamo ima preko 30 postelja i prema tome ne mogu raditi.

**ENI** **ŠEBALJ** – misli da svatko tko gradi, može tako isplanirati da grube građevinske radove obavlja do kraja 6. ili od početka 9. mj., znači to je onaj pikamer, zemljani radovi i konstruktivni radovi na izgradnji kuće. Sve unutra se može raditi, od žbukanja, do fasade, prozora, pločica i svega ostalog. Rekla je da imamo 350 iznajmljivača, a niti desetinu ljudi koji se bave grubim zemljanim radovima. Ako se oni slažu s tom odlukom, ne zna zašto se ne bi složilo ovo Vijeće. I ako su svi gradovi i općine osjetljivi na turizam, zašto mi moramo biti protiv.

**IVAN** **LIPOVAC** – objasnio je da je njegov amandman trebao zadovoljiti i građevinare i mještane koji se bave turističkom djelatnošću. Rekao je da će povući amandman iz više razloga: ova odluka nema smisla jer s pikamerom može razvaliti pol kuće, smetati bilo kome i nitko mu ne može ništa, 2. nema konkretne kazne s kojom će se kazniti građevinare, 3. ne bi htio ulaziti niti mijenjati proceduru ljudima koji rade u tom komunalnom sektoru. Ubuduće ili ako žele mogu amandman donijeti na samom vijeću pa ga izmijeniti na koji god način. Smatra da ove odluke treba prilagođavati mještanima Općine, a ne ih slijepo prepisivati.

**PREDSJEDNICA** Općinskog vijećabudući da nema više raspravedaje prijedlog Odluke o privremenoj zabrani izvođenja radova u 2025. godini na glasanje.

**OPĆINSKO VIJEĆE sa 3 glasa ZA, 2 glasa PROTIV i 9 glasova SUZDRŽAN nije donijelo Odluku o privremenoj zabrani izvođenja radova u 2025. godini.**

***AD-10*. *Prijedlog Odluke o izmjenama i dopunama Odluke o agrotehničkim mjerama i mjerama za uređivanje i održavanje poljoprivrednih rudina***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za komunalno gospodarstvo, zaštitu i spašavanje te zaštitu okoliša, otvara raspravu te s obzirom da se nitko nije javio za raspravu daje prijedlog Odluke o izmjenama i dopunama Odluke o agrotehničkim mjerama i mjerama za uređivanje i održavanje poljoprivrednih rudina na glasanje.

**OPĆINSKO VIJEĆE je sa 14 glasova ZA (JEDNOGLASNO) donijelo Odluku o izmjenama i dopunama Odluke o agrotehničkim mjerama i mjerama za uređivanje i održavanje poljoprivrednih rudina.**

***AD-11*. *Prijedlog Strategije upravljanja imovinom Općine Matulji u razdoblju od 2025. do 2031. godine***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost te otvara raspravu.

**SANDRO PECMAN** – pitao je da li smatraju da je Strategija upravljanja imovinom na neki način dio Strategije razvoja Općine.

**SMILJANA VESELINOVIĆ** – jedna je vezana uz Zakon o sustavu strateškog planiranja, a druga je vezana uz Zakon o upravljanju državnom imovinom, prema kojem se rade strategije i podliježu revizijama te da može biti sastavni dio.

**SANDRO** **PECMAN** – rekao je da bi volio da ubuduće takav dokument dođe na Odbor koji se bavi strategijom razvoja Općine Matulji.

**NEVIO** **KLARIĆ** – ako je dobro shvatio njegov pisani prigovor nije uzet u razmatranje jer je napisao u zadnjoj rečenici da predlaže da se ista točka ukloni s dnevnog reda, a trebao je napisati da načelnik povuče s dnevnog reda.

**PREDSJEDNICA** Općinskog vijeća – konstatira da je vijećnica Eni Šebalj napustila sjednicu Vijeća u 19,34 sata.

**NEVIO** **KLARIĆ** – rekao je da je to dobar znak onoga što je prije pričao, a to je da je komunikacija u ovoj Općini jedna od lošijih strana. Ali je s druge strane zadovoljan, jer je nakon 40 dana dobio pisani odgovor na svoje pitanje, s obzirom da neki kolege nisu imali tu sreću. Kako je iščitao odgovor načelnika po pitanju strateškog plana, znači da su 3 stavke: - izmjene proračuna, provedbeni programi i strategija razvoja. Strategija razvoja nije obavezna, a provedbeni programi jesu. Iz zadnje rečenice očitovanja, malo se izmjeni Proračun, malo se izmijeni provedbeni plan i opet taj provedbeni plan nema smisla. To bi prikazao kao da gradimo kuću, Proračun je novac za izgraditi kuću, provedbeni plan je dizajn, uporabne dozvole, građevinske dozvole i slično, a kad bi trebali imati strateški plan što ćemo s tom kućom, nemamo pojma. Suma sumarum, ima osjećaj da se sve radi stihijski, da nema niti ideje niti pravca, svaki proračun se može izmijeniti na rebalansu, onda se izmijeni i provedbeni plan. Završio je izlaganje citatom: „Tko ima uši, neka čuje“.

**OPĆINSKI** **NAČELNIK** – želi objasniti zašto po novom treba imati Provedbeni plan i na taj način ga mijenjati, te da se obrate zakonodavcu pa mu objasne kako je promijenio Zakon u krivom smjeru i dao naputke kojih se moraju držati, a vijećnike to smeta i nervira.

**PREDSJEDNICA** Općinskog vijeća – rekla je da to ne isključuje da bi trebali imati Strategiju razvoja, te da je dobro da je imamo.

**NEVIO** **KLARIĆ** – strategija razvoja nije obavezna, ali ju možemo donijeti i na temelju nje planirati provedbene planove i proračun. Strateški plan i provedbeni program nisu u koliziji, trebali bi biti jedno s drugim. Isto tako, strategija upravljanja imovinom bi trebala biti dio Strateškog plana s mnogim drugim segmentima.

**PREDSJEDNICA** **Općinskog** **vijeća** budući da nema više raspravedaje prijedlog Strategije upravljanja imovinom Općine Matulji u razdoblju od 2025. do 2031. godine na glasanje.

**OPĆINSKO VIJEĆE je sa 9 glasova ZA i 4 glasa SUZDRŽAN donijelo Strategiju upravljanja imovinom Općine Matulji u razdoblju od 2025. do 2031. godine.**

***AD-12*. *Prijedlog Odluke o prodaji k.č. 359 k.o. Matulji***

**PREDSJEDNICA** **Općinskog** **vijeća** konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za poslovni prostor, stambene poslove i imovinsko-pravna pitanja, otvara raspravu.

**IVAN LIPOVAC** – pročitao je da će se sredstva ostvarena od prodaje namijeniti za izgradnju objekata komunalne infrastrukture, poslovnih, stambenih objekata i tako dalje. Prodaje se čestica 359, oko nje su sve kuće, a cesta je cijela neasfaltirana, trebalo bi ju asfaltirati da se može staviti javnu rasvjetu, da nisu rupe pa predlaže da se ta sredstva ulože u tu cestu.

**PREDSJEDNICA** Općinskog vijeća s obzirom da nema više rasprave daje prijedlog Odluke o prodaji k.č. 359 k.o. Matulji na glasanje.

**OPĆINSKO VIJEĆE je sa 13 glasova ZA (JEDNOGLASNO) donijelo Odluku o prodaji k.č. 359 k.o. Matulji.**

***AD-13. Prijedlog Odluke o skidanju statusa javnog dobra sa k.č. 11897 k.o. Brgud***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za poslovni prostor, stambene poslove i imovinsko-pravna pitanja, otvara raspravu te s obzirom da se nitko nije javio za raspravu daje prijedlog Odluke o skidanju statusa javnog dobra sa k.č. 11897 k.o. Brgud na glasanje.

**OPĆINSKO VIJEĆE je sa 13 glasova ZA (JEDNOGLASNO) donijelo Odluku o skidanju statusa javnog dobra sa k.č. 11897 k.o. Brgud.**

***AD-14. Prijedlog Programa javnih potreba u sportu Općine Matulji u 2025. godini***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Programa javnih potreba u sportu Općine Matulji u 2025. godini na glasanje.

**OPĆINSKO VIJEĆE je sa 11 glasova ZA i 2 glasa SUZDRŽAN donijelo Program javnih potreba u sportu Općine Matulji u 2025. godini.**

***AD-15. Prijedlog Programa javnih potreba u kulturi Općine Matulji u 2025. godini***

**PREDSJEDNICA** **Općinskog** **vijeća** konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Programa javnih potreba u kulturi Općine Matulji u 2025. godini na glasanje.

**OPĆINSKO VIJEĆE je sa 10 glasova ZA i 3 glasa SUZDRŽAN donijelo Program javnih potreba u kulturi Općine Matulji u 2025. godini.**

***AD-16. Prijedlog Programa javnih potreba u predškolskom odgoju i obrazovanju te skrbi o djeci predškolske dobi u 2025. godini***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost, otvara raspravu te s obzirom da se nitko nije javio za raspravu daje prijedlog Programa javnih potreba u predškolskom odgoju i obrazovanju te skrbi o djeci predškolske dobi u 2025. godini na glasanje.

**OPĆINSKO VIJEĆE je sa 12 glasova ZA i 1 glasom SUZDRŽAN donijelo Program javnih potreba u predškolskom odgoju i obrazovanju te skrbi o djeci predškolske dobi u 2025. godini.**

***AD-17. Prijedlog Odluke o ukidanju statusa javnog dobra na dijelu k.č. 3749/1 k.o. Lipa***

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. O ovoj točki dnevnog reda očitovao se Odbor za statut, poslovnik i normativnu djelatnost i Odbor za poslovni prostor, stambene poslove i imovinsko-pravna pitanja, otvara raspravu te s obzirom da se nitko nije javio za raspravu daje prijedlog Odluke o ukidanju statusa javnog dobra na dijelu k.č. 3749/1 k.o. Lipa na glasanje.

**OPĆINSKO VIJEĆE je sa 13 glasova ZA (JEDNOGLASNO) donijelo Odluku o ukidanju statusa javnog dobra na dijelu k.č. 3749/1 k.o. Lipa.**

**PREDSJEDNICA Općinskog** **vijeća** izvijestila je prisutne da je otvoren Javni poziv za dodjelu počasnih priznanja.

Sjednica je završila u 19,44 sati.

Ovjerovitelji: Slobodan Juračić

Ivan Lipovac

Predsjednica

Općinskog vijeća Općine Matulji

Iva Letina